ג'יימי ורדי

ג'יימי ריצ'רד ורדי (באנגלית: Jamie Richard Vardy; נולד ב-11 בינואר 1987) הוא כדורגלן אנגלי המשחק בעמדת החלוץ בקבוצת קרמונזה מהסרייה א'.

ביוגרפיה
נולד בשם ג'יימי ריצ'רד גיל (Jamie Richard Gill) בשפילד שבאנגליה, אביו עזב את אמו בהיותו ילד והיא נישאה בשנית לפיליפ ורדי. כנער הורשע בתקיפה, היה נתון במעצר בית ושיחק כדורגל עם אזיקים אלקטרוניים. ב-2016 הוא נישא לרבקה (לבית ניקולסון), להם שני ילדים משותפים. לוורדי ילד נוסף ממערכת יחסים קודמת, ולאשתו עוד שני ילדים ממערכות יחסים קודמות.

ורדי שיחק בקבוצת הנערים של מועדון הכדורגל שפילד ונסדיי אך שוחרר בגיל 16. לאחר מכן שיחק בקבוצת הנוער של מועדון סטוקברידג' פארק מדרום יורקשייר. ב-2007 שיחק לראשונה בקבוצת הבוגרים של המועדון מהליגה השביעית. ביוני 2010 עבר למועדון הליפקס טאון מהליגה השביעית וסייע לו להעפיל ליגה עם 24 שערים. ב-2011 עבר למועדון פליטווד טאון מהליגה החמישית תמורת 250,000 פאונד, הוא כבש 34 שערים ב-40 משחקים.

לסטר סיטי
ב-2012 הועבר למועדון לסטר סיטי מהליגה השנייה תמורת 1.7 מיליון פאונד, סכום שיא בכדורגל האנגלי עבור כדורגלן מהליגות הלא מקצועניות. הוא כבש בהופעת הבכורה במשחק גביע הפוטבול ליג נגד טורקי יונייטד. סך הכל בעונתו הראשונה בלסטר סיטי כבש 4 שערים ב-26 הופעות בליגה. בעונתו השנייה כבש 16 שערים ב-37 הופעות וסייע לקבוצתו להעפיל לפרמייר ליג. בתום העונה חתם על חוזה חדש לארבע שנים במועדון.

ב-31 באוגוסט 2014 ערך את הופעת הבכורה שלו בליגה הבכירה כשנכנס כמחליף במשחק מול ארסנל. ב-21 בספטמבר כבש את שער הבכורה שלו בליגה בניצחון 3–5 על מנצ'סטר יונייטד. באותו משחק בישל שני שערים והוכשל פעמים ברחבה מה שסייע לחבריו להבקיע שני שערים נוספים בבעיטות עונשין. את העונה סיים עם חמישה שערים ושמונה בישולים ב-34 משחקים בליגה.

במהלך עונת 2015/2016 בפרמייר ליג הבקיע במשך 11 משחקים רצופים ושבר בכך את שיאו של רוד ואן ניסטלרוי להבקעות רצופות בפרמייר ליג. סך הכל כבש במהלך העונה 24 שערים, וסיים שני בטבלת מלך השערים לאחר הארי קיין. יחד עם לסטר זכה באליפות הפרמייר ליג לראשונה בתולדותיה. הצלחתו הביאה לזכייתו בפרס שחקן החודש בפרמייר ליג פעמיים ברציפות, באוקטובר ובנובמבר 2015, לבחירה לנבחרת העונה בפרמייר ליג ולבחירה לכדורגלן השנה בליגה האנגלית מטעם התאחדות עיתונאי הכדורגל ולכדורגלן השנה מטעם הפרמייר ליג. בפברואר 2016 האריך את חוזהו בלסטר עד 2019.

בעונת 2019/2020 בפרמייר ליג סיים עם 23 שערים וזכה בתואר מלך השערים של הליגה. ורדי הוא השחקן המבוגר ביותר שזוכה בתואר זה (33) כשעקף את דידייה דרוגבה (32).

גם בעונת 2020/2021 וגם בעונת 2021/2022 סבל ורדי מפציעות לא מעטות, אף על פי כן סיים כל אחת מהן עם 15 שערי ליגה. בסיום עונת 2022/2023 נשר עם הקבוצה לצ'מפיונשיפ.

בעונת 2023/2024 סיים במקום החמישי בטבלת הכובשים של הליגה עם 18 שערים, הכי הרבה מבין שחקני לסטר, שזכתה בליגה באותה עונה ושבה לליגה הבכירה לאחר עונה אחת.

בסוף אפריל 2025 הודיע ורדי על עזיבת הקבוצה בסיום העונה לאחר 13 עונות. הוא סיים את דרכו בקבוצה עם 500 הופעות ו-200 שערים בכל המסגרות.

 קרמונזה 
ב-2 בספטמבר 2025 חתם בקרמונזה.

נבחרת אנגליה
במאי 2015 זומן לראשונה לסגל נבחרת אנגליה. ביוני ערך את הופעת הבכורה שלו במשחק ידידות מול נבחרת אירלנד, בהמשך השנה שיחק בהרכב הנבחרת במוקדמות יורו 2016. ב-26 במרץ 2016 הבקיע את שער הבכורה שלו בנבחרת במהלך משחק ידידות מול נבחרת גרמניה, כשעלה כמחליף, השער השווה את התוצאה ל-2-2 ובסיום אנגליה ניצחה 2–3.

בשלב הבתים של יורו 2016 הבקיע ורדי את שער השוויון של אנגליה בניצחון 1–2 על נבחרת ויילס.

סטטיסטיקה
מעודכן ל-8 בספטמבר 2022, ליגות מקצועניות בלבד
מועדוןעונהליגהליגהגביעגביע הליגהאירופהאחרסה"כמשחקיםשעריםמשחקיםשעריםמשחקיםשעריםמשחקיםשעריםמשחקיםשעריםמשחקיםשעריםלסטר סיטי2012/2013פוטבול ליג צ'מפיונשיפ2642011——2952013/201437161030——41162014/2015פרמייר ליג3452000——3652015/201636241010——38242016/201735132010921148162017/201837203221——42232018/201934180020——36202019/202035234000——40232020/20213415400042—42172021/202225150012301033172021/2022600000000060סה"כ41221025615419432474226

תארים
 קבוצתיים 
 לסטר סיטי
 אליפות הפרמייר ליג: 2015/2016
 הגביע האנגלי: 2020/2021
 מגן הקהילה: 2021

 אישיים 
 כדורגלן השנה בליגה האנגלית (התאחדות עיתונאי הכדורגל): 2015/2016
 כדורגלן השנה מטעם הפרמייר ליג: 2015/2016
 נבחרת העונה בפרמייר ליג: 2015/2016
 מלך השערים בפרמייר ליג: עונת 2019/2020
 שחקן החודש בפרמייר ליג (4): אוקטובר 2015, נובמבר 2015, אפריל 2019, נובמבר 2019
 שחקן החודש בסרייה א': נובמבר 2025
 שחקן העונה של לסטר סיטי: 2019/2020

קישורים חיצוניים

 ג'יימי ורדי, באתר הפרמייר ליג
 ג'יימי ורדי, באתר לסטר סיטי





הערות שוליים

קטגוריה:חלוצי כדורגל אנגלים
קטגוריה:כדורגלנים אנגלים
קטגוריה:כדורגלני פליטווד טאון
קטגוריה:כדורגלני לסטר סיטי
קטגוריה:שפילד: כדורגלנים
קטגוריה:כדורגלני נבחרת אנגליה
קטגוריה:זוכי פרס כדורגלן השנה בליגה האנגלית (התאחדות עיתונאי הכדורגל)
קטגוריה:כדורגלני יורו 2016
קטגוריה:כדורגלני מונדיאל 2018
קטגוריה:כדורגלני קרמונזה
קטגוריה:אנגלים שנולדו ב-1987